31 árs karlmaður var myrtur í skotárás í Malmö í gær. Sænska lögreglan telur hann hafa verið skotmark árásarmannsins og sænskir miðlar greina frá því að hanna hafi verið hátt settur innan glæpagengis. Fullorðin kona liggur alvarlega særð á sjúkrahúsi en er ekki í lífshættu.
Á sjötta tímanum í gær var gerð skotárás í verslunarmiðstöðinni Emporia í Malmö. Tvö voru flutt alvarlega særð á sjúkrahús og suttu síðar greindu sænskir miðlar frá því að 31 árs karlmaður hafi látist af sárum sínum. Á blaðamannafundi í morgun sagði sænska lögreglan að allt bendi til þess að hann hafi verið skotmark árásarmannsins. Í umfjöllun sænska dagblaðsins Sydsvenskan kemur fram að maðurinn hafi verið hátt settur innan glæpagengis sem kallast Satudarah.
Konan, sem enn liggur þungt haldin á sjúkrahúsi en þó ekki í lífshættu, er sögð hafa orðið fyrir skoti af tilviljun þegar hún gekk hjá.
Fimmtán ára strákur er í haldi lögreglu grunaður um verknaðinn. Árásin er sögð tengjast skipulagðri glæpastarfsemi og er meintur árásarmaður sagður hafa tengsl við glæpagengi. Petra Stenkula, lögreglustjóri í Malmö, segir að þau rannsaki nú hvort fleiri hafi átt þátt í að skipuleggja ódæðið og hvetur vitni til þess að hafa samband við lögreglu hafi þau upplýsingar sem gætu hjálpað til við rannsóknina.
Stenkula segir ástandið í Malmö erfitt, ofbeldi hafi aukist mikið í borginni og almenningur finni fyrir því. Hún segir mikilvægt að vinna markvisst að því að koma í veg fyrir að glæpagengi nái ungmennum á sitt band.

Sænska lögreglan telur manninn sem var myrtur í skotárás í Malmö í gær hafa verið skotmark árásarmannsins. Fimmtán ára strákur með tengsl við glæpagengi er í haldi grunaður um verknaðinn. 